55. schôdza NR SR - 9.deň - B. popoludní
Dátum: 2022-02-16
Poslanec: Taraba, Tomáš (-)
Druh vystúpenia: Vystúpenie v rozprave

57. Ďakujem, pán predsedajúci. Dámy a páni, napriek dlhšiemu čítaniu tých bodov, ktoré som predložil, v krátkosti a veľmi jednoducho predstavím, o čom je tento legislatívny návrh. Veľmi dobre vieme, že za posledné dva roky sa celý ten boj voči pandémii, ktorú, samozrejme, na začiatku nikto nevedel odhadnúť, do akej miery je alebo nie je dôležitá a vážna, ale celý ten boj sa preniesol z priestoru parlamentu a politickej moci na nikým nevolený jeden úrad, a to je Úrad verejného zdravotníctva. Celý tento predpoklad bol daný, samozrejme, zákonom o verejnom zdraví, ktorý bol prijatý, myslím, v 2007. roku, teda predošlou vládou, a ktorý naozaj vytvoril obrovské podhubie a priestor pre priam takú sanitárnu totalitu, ktorá tu vznikla, kedy nebolo toho, kto by do iracionálnych svojvoľných rozhodnutí Úradu verejného zdravotníctva vedeného pánom Mikasom vedel vstúpiť. Sme sa tu pozerali - ako politici, ako poslanci - a krčili plecami, že čo všetko tento pán prijal, likvidovalo to ľudí, podniky, likvidovalo to normálny racionálny život, častokrát na druhej strane, keď sme si pozreli ten nehorázny zoznam kadejakých výnimiek, bolo vidieť, že až tak, až tak nerozhoduje zrejme iba sám podľa svojej vôle, takže tento návrh zákona jednoducho a v skratke robí z Úradu verejného zdravotníctva poradný orgán, ktorý nebude mať práva, ktoré mu absolútne nenáležia, ktoré mu nikto nikdy, žiaden občan nechcel zveriť. Tie práva vždy občania zverili orgánom, ktoré politická moc na to stvorila a ktoré to predpokladajú, to je parlament, to je vláda, to sú proste ľudia, ktorých niekto volí a ktorí sa aj niekomu zodpovedajú. Ale to, aby sme práve po týchto skúsenostiach sa tvárili, že to bolo normálne obdobie, a dnes som iba rád, že pán Heger teda skonštatoval, že už COVID by nemal na Slovensku určovať pravidlá. Ja si myslím, že COVID nikdy na Slovensku pravidlá neurčoval, tie pravidlá určoval on a určoval to Mikas, tak práve preto, ak by sme teraz sa z tohto neponaučili a nesnažili sa to zmeniť, aby v budúcnosti k tomuto, k tomuto zneužívaniu tohto orgánu, nad ktorým nemal demokratický parlament absolútne žiadnu kontrolu, aby sa toto nikdy opakovať takto svojvoľne nemohlo, a práve preto si myslím, že s týmto návrhom zákona nemôže mať problém žiaden demokratický politik, pretože mať politickú moc a vedieť ňou narábať a rozhodovať, to patrí tomuto parlamentu, a úplne čo bolo, by som povedal, až také na hrane, pretože ak sa pred mesiacom, aby sme nezabudli, dostalo poverenie ministerke Kolíkovej, aby pripravila zákon o povinnom očkovaní, tak vtedy sa na konci dňa rozprávalo, že veď ani to nemusí tak veľmi byť prerokovávané tu, v Národnej rade, pretože svojím spôsobom cez nariaďovanie mimoriadneho očkovania túto právomoc má Mikas. Mikas má právomoc potenciálne chorých ľudí zavrieť, do nejakého karanténneho zariadenia, pričom potenciálne chorý človek už v logike veci je každý človek, ktorý žije, pretože pokiaľ človek žije, tak môže aj potenciálne aj ochorieť. To znamená, toto podhubie svôjvôle, ktoré tu vzniklo, treba dať do poriadku. Ja verím, že po tých dvoch rokoch to najlepšie zadosťučinenie pre ľudí bude, ak tento návrh zákona schválite. Ak nie, chápem to, pretože, pretože svojím spôsobom asi máte radi potom tento nástroj využívania a tohoto orgánu na niečo iné, ale neexistuje, neexistuje a je to neudržateľný model, aby toto na Slovensku zmenené nebolo, a pokiaľ v politike človek bude mať nejaký význam pre ľudí, tak musí proti tomuto všemocnému orgánu, ktorý tu vznikol a ktorý, nad ktorým nebola kontrola, jednoducho dať jasný rámec, a tento zákon je presne o tom, aby ten rámec bol daný. Takže ďakujem pekne za podporu a vopred som zvedavý, že ako to hlasovanie dopadne. Ďakujem.